
3 Σεπτεμβρίου 2021
Το ΤΕΕ αποχαιρετά τον Μίκη Θεοδωράκη


Με ομόφωνο ψήφισμα της Διοικούσας Επιτροπής του ΤΕΕ, ο μεγαλύτερος επιστημονικός και επαγγελματικός φορέας της χώρας εκφράζει τη βαθιά θλίψη όλων για τον θάνατο του Μίκη Θεοδωράκη:

«Το Τεχνικό Επιμελητήριο Ελλάδας αποχαιρετά το Μίκη Θεοδωράκη, το μεγάλο συνθέτη που έδωσε πνοή στα τραγούδια και τους αγώνες για την Ελευθερία, τη Δημοκρατία, την Εθνική Ανεξαρτησία και την Κοινωνική Προκοπή κι έφερε τη «Ρωμιοσύνη» σε όλο τον κόσμο.
Η ακεραιότητα της ψυχής σου και το μεγαλείο του πνεύματός σου συνέδεσε στο έργο σου τη Δημιουργία και τη μοναδική συμβολή σου στον Πολιτισμό με τους ανυπότακτους αγώνες και την αντίσταση του λαού μας στο φασισμό και στην πολιτική σκοπιμοτήτων.
Σήμερα σκύβουμε όλοι μαζί το γόνυ και υπογράφουμε με δέος και σεβασμό το τελευταίο σου αίτημα : “Να γίνει σεβαστή όχι μονάχα η ιδεολογία μου αλλά και οι αγώνες μου για την ενότητα των Ελλήνων” και βλέπουμε μαζί σου μέσα από τη ζωή και το έργο σου το Αύριο, Οικουμενικά!
Αθάνατος!»

Μετά τη συνεδρίαση, ο Πρόεδρος του ΤΕΕ Γιώργος Στασινός δήλωσε:
«Το Τεχνικό Επιμελητήριο Ελλάδας, οι Έλληνες Μηχανικοί και ολόκληρος ο τεχνικός κόσμος της χώρας αποχαιρετούν με μεγάλη θλίψη τον Πρωτομάστορα της Ελληνικής μουσικής, τον Αρχιτέκτονα του σύγχρονου ελληνικού πολιτισμού, τον μέγιστο των Ελλήνων, τον αιώνιο έφηβο, τον αγωνιστή της Δημοκρατίας, τον γενναίο λόγιο, τον ασυμβίβαστο πολίτη του κόσμου, τον έναν και μοναδικό Μίκη Θεοδωράκη.
Η Ελλάδα, η μουσική, ο παγκόσμιος πολιτισμός είναι πια πραγματικά πιο φτωχοί.
Η μουσική του θα μας συντροφεύει για πάντα.
Αθάνατος!»
Δελτίο Τύπου  

